1. Tul din il-ġimgħa bdiet tikkarga l-kampanja elettorali għall-elezzjonijiet tal-Kunsilli Lokali. Kull partit issa ddikjara diġà min ser ikollu bħala kandidati fid-diversi lokalitajiet. Hemm firxa wiesgħa sew ta' karattri u abbiltajiet. Kull partit daħal fil-proċess li jidentifika u jipprova jagħżel persuni li kapaċi jifhmu sew kif għandhom jaħdmu. Hemm qabżiet fix-xewqat għal dawk li huma ġodda u għarfien aktar preċiż għal dawk li lkoll rajna jaħdmu. Huwa ovvju li mhux faċli għal ebda bniedem li jirnexxilu jiċċomba li kandidat ser ikollu l-kapaċitajiet u l-kwalitajiet neċessarji sabiex imexxi u jipparteċipa tajjeb. 2. Għalkemm dan l-istadju tal-proċess (kif diġà qegħdin naraw) ser ikun wieħed li huwa kkonċentrat b'temi u ħidma politika semi-nazzjonali u lokalizzati, aktar 'il quddiem ix-xenarju għandu jinbidel. Ma jibqax iktar forma ta' "kamp ta' battalja" u jsir lok ta' koperazzjoni u użu aħjar tar-riżorsi u talenti umani. Jekk tinbidel il-klima, il-lokalità timxi 'l quddiem u jekk le, allura l-kumplikazzjonijiet jitkattru. F'dawn l-aħħar tmintax-il sena rajna bidliet varji fil-ħidma u l-prijoritajiet li qed jitqegħdu mill-Kunsilli varji. Dan għax f'dawn is-snin, il-politika tal-Gvern Ċentrali kienet dejjem favur żidiet fil-poteri u fl-allokazzjoni finanzjarja. Għalhekk saru diversi passi li llum huma passat li fuqu qed jinbnew ħwejjeġ oħra. 3. Fir-realtà nafu li dan seta' jsir minħabba t-tip ta' persuni li jiġu magħżula mill-elettorat tagħna. Elettorat li huwa differenti minn dak tal-Elezzjonijiet Ġenerali. Wieħed li jħares iktar direttament lejn min kien kapaċi u min jista' jkun hekk. Wara dan hemm diversi rabtiet tal-familja, tal-baned, tal-parroċċi, taż-żoni varji, kif ukoll ta' għaqdiet sportivi, soċjali u kulturali. L-ingredjenti ta' Kunsill tajjeb jiddependu ħafna minn dan l-għarbiel elettorali. Għax l-esperjenza passata uriet li l-Kunsilliera, huma ta' liema partit huma, jaħdmu u jimxu 'l quddiem meta jkun hemm bnedmin li għandhom ir-rieda t-tajba u m'għandhomx moħħhom infaxxat bil-politika partiġġjana. 4. Dawn il-Kunsilli, barra dak ta' Tas-Sliema, qed igawdu mill-emendi l-ġodda li saru tul din il-leġislatura, li permezz tagħhom it-terminu taż-żmien ta' Kunsill tela' 'l fuq għal erba' snin. Naħseb li dan kien pass tajjeb f'żewġ direzzjonijiet. L-ewwel, għax il-Kunsilliera kellhom quddiemhom perjodu itwal li fih setgħu jaħdmu u jippjanaw 'il quddiem; u t-tieni, għax naqas drastikament il-konflitt politiku f'kull sena fuq livell nazzjonali. Fis-snin li għaddew kellna wisq politika għaddejja l-ħin kollu. Kull sena elezzjonijiet. Kull darba preparazzjoni, spejjeż u analiżijiet varji. Ebda partit ma seta' jibqa' sejjer hekk u kien hemm bżonn ta' dan il-perjodu ta' riflessjoni. 5. F'dawn is-snin, il-Partit Nazzjonalista assigura li jmexxi 'l quddiem diversi tibdiliet li permezz tagħhom irfinajna u ssudajna l-Kunsilli. Permezz ta' dawn il-passi, kull darba urejna li dawn huma għal qalbna. Inħarsu lejhom sabiex jirnexxu u mhux ifallu, anke jekk il-Kunsill ma jkunx immexxi minna. Għalija huwa żball politiku u amministrattiv li l-Kunsilli jinħakmu u jitilfu d-direzzjoni vera tagħhom. Għax hemm, sfortunatament, min jispiċċa jużahom għal raġunijiet purament politiċi u jkunu mekkaniżmi ta' propaganda jew personali jew tal-partit. Hemm il-Kunsill jitlef mill-melħ u s-sustanza li huwa mwelled bil-liġi għalih. 6. F'dawn il-ġimgħat rajna, sfortunatament, il-Kap tal-Oppożizzjoni jerġa' jmur lura għall-istess forma ta' kampanja elettorali li kellna snin ilu. Dawk li huma "tiegħu" mod, dawk li m'humiex qishom ma jeżistux. Huwa definittivament żball li naħa jew oħra tinjora l-ħidma t-tajba li ssir mill-Kunsilliera, huwa x'inhuwa l-kredu politiku tagħhom. Dan għax meta tiltaqa' mal-Kunsilli varji, kif qiegħed ikolli l-opportunità li nagħmel, nara li l-maġġoranza jippruvaw u dak li jwettqu għandu effett fuq kulħadd. Nittama li f'dan ma naħirbux mill-bżonn li nassiguraw li l-Kunsilli kollha jsegwu sew kif jamministraw il-flus li jiġu lilhom allokati u li l-Kunsilliera rispettivi jkunu ppreparati aktar f'kif il-liġi tippretendi li jagħmlu. Għalhekk, dawk l-elezzjonijiet għandhom ikunu determinanti sabiex nassiguraw ħidma aqwa għall-ġid tal-poplu tagħna.
Kif qed titħaddem il-politika